ประธานสภาผู้แทนราษฎร เตรียมนัดวิป 3 ฝ่าย กำหนดกรอบการอภิปรายไม่ไว้วางใจกลางสัปดาห์นี้ ยืนยัน ญัตติไม่มีปัญหา ย้ำการชี้ขาดญัตติอยู่สภา ไม่ต้องรอหน่วยงานภายนอกตรวจสอบ
นายชวน หลีกภัย ประธานสภาผู้แทนราษฎร กล่าวถึงการอภิปรายไม่ไว้วางใจ ว่า ช่วงกลางสัปดาห์นี้ จะนัดวิปสามฝ่าย ประกอบไปด้วย ครม. วิปรัฐบาล และวิปฝ่ายค้าน มาหารือถึงกรอบวันเวลาในการอภิปรายไม่ไว้วางใจ ซึ่งคาดว่าจะเป็นช่วงวันที่ 18 กรกฎาคมเป็นต้นไป ส่วนจะอภิปรายกี่วันนี้นั้นจะต้องหารือกัน เนื่องจากผ่านการอภิปรายมาแล้ว 3 ครั้ง เชื่อว่า ทุกฝ่ายเข้าใจกระบวนการ รวมไปถึงเป็นภารกิจที่รัฐบาลจะต้องมาชี้แจงต่อสภา ดังนั้น กรอบเวลาจะจัดสรรใกล้เคียงกันระหว่างฝ่ายค้าน และฝ่ายรัฐบาลกรณีคำร้องญัตติการอภิปรายไว้วางใจ ของ นายสุชาติ ชมกลิ่น รัฐมนตรีว่าการกระทรวงแรงงาน ญัตติชอบด้วยรัฐธรรมนูญมาตรา 151 หรือไม่ ฝ่ายค้านได้ตอบยืนยันมา ว่า มีการลงนามถูกต้อง และแม้จะมีการไปยื่นร้ององค์กรภายนอก หรือ ป.ป.ช. ก็จะไม่ส่งผลต่อการอภิปรายไม่ไว้วางใจ เพราะคำวินิจฉัยชี้ขาดอยู่ที่รัฐสภา ว่า ญัตติถูกต้องหรือไม่ และในกรณีนี้ก็ไม่มีปัญหา จึงได้ส่งหนังสือแจ้งไปยังรัฐบาลประธานสภาผู้แทนราษฎร ยังระบุว่า การพิจารณาร่างพระราชบัญญัติตำรวจแห่งชาติ จะพิจารณาแล้วเสร็จเร็วขึ้น เนื่องจากพิจารณามา 5 ครั้งแล้ว และคาดว่าจะพิจารณาได้แล้วเสร็จในวันศุกร์ที่ 1 กรกฎาคมนี้ จากนั้นจะพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง 2 ฉบับ